PANDORA บริษัทขายจิวเวลรี่ไทยที่ใหญ่สุดในโลก
Pandora บริษัทสัญชาติเดนมาร์กก่อตั้งโดย Per Enevoldsen และภรรยาของเขา Winnie Enevoldsen เมื่อปี 1982 เริ่มจากการส่งออกเครื่องประดับจากเมืองไทยไปขายต่อในต่างประเทศ หลังจากนั้นในปี 1989 ได้สร้างโรงงานในประเทศไทย แต่บริษัทพึ่งเริ่มประสบความสำเร็จจริงๆในปี 2000 จากการเริ่มขายกำไลข้อมือที่เรียกว่า Charm
19 มี.ค. 2560

Pandora บริษัทสัญชาติเดนมาร์กก่อตั้งโดย Per Enevoldsen และภรรยาของเขา Winnie Enevoldsen เมื่อปี 1982 เริ่มจากการส่งออกเครื่องประดับจากเมืองไทยไปขายต่อในต่างประเทศ หลังจากนั้นในปี 1989 ได้สร้างโรงงานในประเทศไทย แต่บริษัทพึ่งเริ่มประสบความสำเร็จจริงๆในปี 2000 จากการเริ่มขายกำไลข้อมือที่เรียกว่า Charm
ในปี 2008 บริษัท Private Equity ชื่อ Axcel ได้ซื้อหุ้น 60% ของบริษัทจากครอบครัว Enevoldsen และ IPO เข้าตลาดหลักทรัพย์เดนมาร์กปี 2010 โดยเป็นหนึ่งใน IPO ที่ใหญ่สุดของยุโรปในปีนั้น
ปัจจุบัน Pandora มีมูลค่าบริษัท 5 แสนล้านบาท ถ้าเทียบกับบริษัทไทยก็ขนาดใหญ่ใกล้เคียงธนาคารไทยพาณิชย์ แต่ถ้าเทียบวงการจิวเวลรี่แล้ว Pandora เป็นบริษัทจิวเวลรี่ที่อยู่ในตลาดหลักทรัพย์ที่ใหญ่สุดในโลก โดยบริษัทมียอดขายเป็นรองแค่ Cartier และ Tiffany & Co. ซึ่งบริษัททั้งสองนี้ก่อตั้งมาแล้วกว่า 170 ปี ต่างจาก Pandora ที่พึ่งก่อตั้งมา 28 ปี และส่วนใหญ่สินค้าของ Pandora จะเป็นเครื่องเงิน ซึ่งต่างจาก 2 แบรนด์นั้นที่เป็นเพชร ทำให้อัตรากำไรของบริษัทดีมาก เพราะมีต้นทุนที่ต่ำกว่า
แม้ว่าอาจจะมีคนดีไซน์เป็นคนต่างประเทศ แต่ปัจจุบันจิวเวลรี่ของ Pandora ผลิตที่ประเทศไทยทุกชิ้น บริษัทมีโรงงานอยู่ที่ Gemopolis สุวรรณภูมิ มีพนักงานคนไทย 12,000 คน และกำลังจะก่อสร้างโรงงานใหม่อีกแห่งที่จังหวัดลำพูน โดยบริษัทให้เหตุผลว่าประเทศไทยมีโครงสร้างพื้นฐานที่ดีสำหรับการผลิตจิวเวลรี่ ง่ายต่อการหาแหล่งวัตถุดิบที่ส่วนมากจะเป็นเครื่องเงินและพลอย รวมถึงแรงงานไทยมีทักษะที่ดีและค่าแรงแข่งขันได้
นอกจาก Redbull ที่สินค้ามีต้นกำเนิดจากไทยถือว่าเป็นอันดับหนึ่งในเรื่องเครื่องดื่มชูกำลังแล้ว Pandora นับว่าเป็นสินค้าจากไทยที่เป็นอันดับหนึ่งของโลกในด้านจิวเวลรี่เช่นกัน แต่ทั้ง 2 แบรนด์กลับมีคนทำการตลาดให้ดังทั่วโลกที่เป็นคนต่างประเทศ